Meddelelse om indledning af en delvis interimsundersøgelse af antidumpingforanstaltningerne vedrørende importen af opløsninger af urinstof og ammoniumnitrat (UAN) med oprindelse i blandt andet Litauen

(2002/C 314/02)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 1972/2002(2) (i det følgende benævnt "grundforordningen").

1. Anmodning om en fornyet undersøgelse

Anmodningen blev indgivet af JSC Achema, en eksportør fra Litauen (i det følgende benævnt "ansøgeren").

Anmodningen er begrænset til en undersøgelse af foranstaltningens form og navnlig til en undersøgelse af, hvorvidt et tilsagn fra ansøgeren kan godtages.

2. Vare

Den af undersøgelsen omfattede vare er opløsninger af urinstof og ammoniumnitrat med oprindelse i Litauen ("den pågældende vare"), som i øjeblikket henhører under KN-kode 3102 80 00; varen er et flydende gødningsstof, der er almindeligt brugt i landbruget. Denne KN-kode angives kun til orientering.

3. Gældende foranstaltninger

De gældende foranstaltninger er en endelig antidumpingtold indført ved Rådets forordning (EF) nr. 1995/2000(3) på importen af opløsninger af urinstof og ammoniumnitrat med oprindelse i blandt andet Litauen.

4. Årsagerne til den fornyede undersøgelse

Selskabet påpeger, at det har forpligtet sig til prisdisciplin for UAN i forbindelse med en antidumpingprocedure vedrørende urinstof(4), og fremlægger dokumentation for, at det i forbindelse med den aktuelle procedure er parat til at afgive et tilsvarende tilsagn, som vil fjerne de skadevoldende virkninger af dumping, og som kan overvåges.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige, at der indledes en delvis interimsundersøgelse, og den indleder en fornyet undersøgelse i henhold til artikel 11, stk. 3, i grundforordningen, begrænset til en undersøgelse af, hvorvidt et tilsagn fra ansøgeren kan godtages.

Alle interesserede parter opfordres til at give sig til kende og forsyne Kommissionen med relevante oplysninger og dokumentation herfor. Disse oplysninger med tilhørende dokumentation skal være Kommissionen i hænde senest 40 dage efter offentliggørelsen af denne meddelelse i De Europæiske Fællesskabers Tidende. Opmærksomheden henledes på, at udøvelsen af de fleste proceduremæssige rettigheder, som er fastlagt i grundforordningen, afhænger af, at den berørte part giver sig til kende inden for den nævnte frist.

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. Denne anmodning skal fremsættes inden for samme frist på 40 dage.

6. Skriftlige bemærkninger og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles Fax (32-2) 295 65 05 Telex: COMEU B 21877.

7. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 56 af 6.3.1996, s. 1.

(2) EFT L 305 af 7.11.2002, s. 1.

(3) EFT L 238 af 22.9.2000, s. 15.

(4) Ved Kommissionens afgørelse 2002/498/EF (EFT L 168 af 27.6.2002, s. 51) blev der godtaget et tilsagn vedrørende importen af urinstof med oprindelse i blandt andet Litauen, hvorved ansøgeren for at undgå krydskompensation med eksport af andre gødningsstoffer accepterede at overholde et bestemt prisniveau for bl.a. UAN.